For syvende år i streg har DGI i samarbejde med svømmeklubben Sømærket givet børn og unge en mulighed for at blive mere sikre på stranden. Det sker gennem det ugelange kursus Ocean Rescue Camp.

Siden mandag har stranden ved Løkken været indtaget af børn og unge i alderen 8-15 år til Ocean Rescue Camp. På Ocean Rescue Camp lærer deltagerne om farerne ved stranden, og hvordan man redder liv. En af de tilmeldte til årets camp er 11-årige Camilla Elsø fra Aalborg. Da TV2 Nord møder hende på stranden tirsdag formiddag, er hun og hendes hold i gang med at øve sig i hjertemassage. - Det er hårdt, når man skal blive ved længe, siger Camilla Elsø. Imens er 13-årige Oliver Reinholt fra Vadum på vej ud i bølgerne for at lære, hvordan man redder folk ind på stranden. - Jeg synes, det er spændende, og jeg håber selv en dag at blive kystlivredder, siger  Oliver Reinholt. Vigtigt at kunne de her ting I løbet af ugen bliver deltagerne delt op i hold, hvor de bliver trænet i blandt andet førstehjælp og de fem baderåd. En af instruktørerne er Emil Ussing fra svømmmeklubben Sømærket, der er med som instruktør for fjerde år i træk. - Det er fedt at give børnene en god oplevelse gennem livredning og et tilhørsforhold og klarhed om, hvad det vil sige at være livredder, så de har en passion fra starten. I 2020 var Trygfondens livreddere 34 gange involveret i livreddende aktioner og gjorde over 5000 forebyggende indsatser. Derfor er det, ifølge Emil Ussing, vigtige redskaber, som børnene får med sig i dag. - Det er et super vigtigt miljø at kunne de her ting. Så det er fedt at give dem det gennem stranden og gennem miljøet. Det er også mere tilgængeligt og spændende for børnene at være ude i bølgerne og i sandet i stedet for i en svømmehal. Selv om lektionerne fortsætter frem til fredag, har deltagerne allerede nu fået større vished om, hvordan man redder liv, hvis uheldet er ude. - Det er fedt at redde nogen. Man får en følelse af glæde ved at redde andre, siger Oliver Reinholt - Hvis der var en person, der havde brug for hjælp, ville jeg kunne hjælpe, siger Camilla Elsø. Med 31 deltagere er Ocean Rescue Camp i Løkken en af landets største. - Børnenes engagement har været superfedt. Det er det hvert år. Om det er høj solskin og ingen blæst, eller som i går med 18 meter i sekundet og sand i øjnene, er det fedt at kunne gøre det her i forskellige miljøer og forskellige forhold. Så kan man noget, uanset hvordan vejret er, siger Emil Ussing. Trygfondens livreddere er til stede på syv Nordjyske strande